หุ้นปิดลบ 6.6 จุด
SET ปิดช่วงบ่ายที่ระดับ 754.58 จุด ลดลง 6.60 จุด(-0.87%)มูลค่าการซื้อขาย 18,132.69 ล้านบาท
23 เม.ย. 2553

SET ปิดช่วงบ่ายที่ระดับ 754.58 จุด ลดลง 6.60 จุด(-0.87%)มูลค่าการซื้อขาย 18,132.69 ล้านบาท 
นักวิเคราะห์ฯเผยตลาดหุ้นไทยวันนี้ปรับตัวลงแรง เหตุหลักจากเหตุการณ์ระเบิดแถวสีลม แต่ระหว่างเทรดก็มีรีบาวน์บ้างในแดนลบในลักษณะทรงตัว เนื่องจากการชุมนุมของกลุ่มคนเสื้อแดงในช่วงสุดสัปดาห์จะมีอะไรไหมยากจะคาดเดาได้ แล้วก็ขึ้นอยู่กับแต่ละคนจะมองกันไป ตลาดภูมิภาคก็แกว่งบวก-ลบคละกัน ปัจจัยนอกประเทศตอนนี้ก็ห่วงเรื่องของกรีซหลังมูดี้ส์ฯปรับลดอันดับความน่าเชื่อถือ สัปดาห์หน้าเป็นอย่างไรขึ้นอยู่กับเหตุการณ์การเมืองในช่วงสุดสัปดาห์นี้ หากไม่มีอะไรรุนแรงก็จะมีแนวรับ 740 แนวต้าน 770-780 จุด
ตลาดหลักทรัพย์ปิดตลาดช่วงบ่ายวันนี้ที่ระดับ 754.58 จุด ลดลง 6.60 จุด(-0.87%)มูลค่าการซื้อขาย 18,132.69 ล้านบาท
การซื้อขายหุ้นวันนี้ ดัชนีหุ้นไทยแกว่งตัวในแดนลบตลอดทั้งวัน โดยขยับขึ้นแตะจุดสูงสุดของวันที่ระดับ 754.84 จุด ส่วนดัชนีจุดต่ำสุดของวันอยู่ที่ 746.89 จุด
ส่วนหลักทรัพย์เปลี่ยนแปลงวันนี้ เพิ่มขึ้น 105 หลักทรัพย์ ลดลง 231 หลักทรัพย์ และไม่เปลี่ยนแปลง 126 หลักทรัพย์
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.พัฒนสิน กล่าวว่า ตลาดหุ้นไทยโดยรวมวันนี้ปรับตัวลงแรงสาเหตุหลักเกิดจากเหตุการณ์ระเบิดที่ถนนสีลม แต่ในระหว่างเทรดก็มีการรีบาวน์ได้บ้างในแดนลบ ส่วนใหญ่จะเป็นการรีบาวน์ในลักษณะทรง ๆ ตัว เนื่องจากการชุมนุมของกลุ่มคนเสื้อแดงในช่วงสุดสัปดาห์ยากที่จะเดาเหตุการณ์ได้ ก็แล้วแต่คนจะมองกันไป
ส่วนตลาดหุ้นอื่นในภูมิภาคเอเชียวันนี้ก็มีการแกว่งตัวทั้งในแดนบวก-ลบคละกันไป ซึ่งปัจจัยภายนอกประเทศตอนนี้ก็เป็นห่วงเรื่องของกรีซ หลังจากที่มูดี้ส์ฯ ได้ปรับลดอันดับความน่าเชือถือ
แนวโน้มการลงทุนในสัปดาห์หน้า นายถนอมศักดิ์ กล่าวว่า ขึ้นอยู่กับเหตุการณ์ทางการเมืองในช่วงสุดสัปดาห์นี้ว่าจะเป็นอย่างไร ซึ่งเป็นประเด็นหลักที่จะต้องติดตามอย่างใกล้ชิด ถ้าเหตุการณ์ไม่มีอะไรตลาดฯ ก็น่าจะปรับขึ้นในช่วงเช้า แล้วปรับลงในช่วงบ่าย พร้อมให้แนวรับ 740 จุด แนวต้าน 770-780 จุด กรอบนี้ตั้งอยู่บนสถานการณ์ที่ไม่มีอะไรรุนแรง
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่          PTT    มูลค่าการซื้อขาย 1,865.13 ล้านบาท ปิดที่ 253.00 บาท ลดลง  3.00 บาท           SCB    มูลค่าการซื้อขาย 1,258.48 ล้านบาท ปิดที่  83.25 บาท ลดลง  2.50 บาท          BBL    มูลค่าการซื้อขาย 1,243.12 ล้านบาท ปิดที่ 116.00 บาท ลดลง  3.00 บาท          SCIB   มูลค่าการซื้อขาย 1,041.41 ล้านบาท ปิดที่  31.50 บาท ราคาไม่เปลี่ยนแปลง          PTTEP  มูลค่าการซื้อขาย   874.05 ล้านบาท ปิดที่ 147.00 บาท ลดลง  1.00 บาท